
Mirar Roald Dahl a través de l'espiell del gegant

No és un biopic, però ho podria ser. Sí que el personatge és l'escriptor Roald Dahl, però podria ser un altre, fins i tot anònim, i l'interès del debat de l'obra Gegant, del jove autor anglès Mark Rosenblatt, seria el mateix perquè l'autèntic protagonista d'aquesta obra, ni que ho sembli, no és Roald Dahl sinó l'etern conflicte obert entre Israel i els seus contraris i la controvèrsia que les seves accions polítiques i militars genera als ulls del món


El muntatge, la primera versió que es fa fora del Regne Unit després de l'èxit a partir de l'estrena la tardor del 2024 amb tres premis Olivier, se situa en una tarda estiuenca de l'any 1983, enmig del conflicte de l'atac d'Israel al Líban i el ressò d'una de les seves matances. Però també aquí es podria dir que la qüestió de fons no és només intemporal sinó que, en aquests moments, s'insereix directament en el conflicte obert entre Israel i els palestins de Gaza —hi hauríem d'afegir també l'atac a l'Iran— i en els milers de morts que la seva invasió a la Franja ha provocat com a reacció, això sí, a l'atac i segrest terrorista de Hamàs del 7 d'octubre del 2023.


Mark Rosenblatt fa una especulació literària basada en fets reals sobre un fet anecdòtic en la immensa obra literària de Roald Dahl: les reaccions a una ressenya o crítica publicada per ell sobre el relat «God Cried (Déu va plorar)», de Tony Clifton, arran del setge de Beirut oest per l'exèrcit israelià durant la guerra del Líban del 1982. Roald Dahl hi deia, entre altres declaracions: “No sóc antisemita. Estic contra Israel”. I hi rebla el clau culpant tots els jueus de les dèries bel·licistes del govern d'Israel. 


Que Roald Dahl no tenia res d'antisemita és evident. Que alguns passatges de les seves obres poden desprendre opcions racistes o de moral superior, també. Però una cosa és l'autor i una altra, els personatges. El seu editor o el seu agent eren precisament jueus. I hi ha testimonis de la seva bona relació amb altres membres de la comunitat jueva al llarg de la seva vida. Però el ressò del seu article i unes declaracions posteriors a un periodista van encendre el foc fins a tal punt que l'editorial que li publicava els seus llibres als Estats Units i el seu propi editor anglès es temen que la censura del boca-orella —aleshores no hi havia encara les xarxes incendiàries— perjudicaria la difusió i la distribució de la seva obra.


El dramaturg Mark Rosenblatt penetra en aquest moment de Roald Dahl i s'imagina una trobada amb l'escriptor i el seu editor anglès i la cap de vendes de l'editorial nord-americana. No sé si els hereus de Roald Dahl deuen estar gaire satisfets amb el retrat que es fa de l'escriptor, que vol ser realista pel que fa a la seva sornegueria —malgrat que és coneguda la seva bona disposició amb els lectors i sobretot els lectors joves— tot i que potser cal admetre que allò que més s'acosta a la realitat és l'alçada —diuen que feia gairebé 2 metres 1,98 per ser més exactes—, una alçada que a l'actor Josep Maria Pou —que ha confessat que fa 1,95— no li costa gens d'arribar-hi.


En tot cas, sembla que els responsables dels drets, les fundacions i institucions que conserven el llegat de Roald Dahl (Llandaf, Cardiff, Regne Unit, 1916 - Odford, Regne Unit, 1990) han estat prou prudents per no provocar un escàndol públic ni demanar responsabilitats. Potser perquè en el fons pensen que més val que parlin del seu representat ni que no en parlin gaire bé.


El que fa Mark Rosenblatt i el que fan també els espectadors en aquesta obra és mirar Roald Dahl a través de l'espiell del gegant. I, a dins de la carcassa, s'hi veu l'escriptor quan tenia 67 anys —va morir set anys després, el 1990, a causa d'una anèmia que li afectar la sang—; se'l veu quan passa per una etapa convulsa: una salut una mica atrotinada, el divorci definitiu de la seva primera dona, l'actriu Patricia Neal, amb qui va conviure trenta anys i va tenir cinc fills; la seva amant durant 11 anys, Felicity Crossland, amb qui és a punt de casar-se; l'enrenou de la rehabilitació de la casa i el jardi de Roald Dahl, perquè Felicity és dissenyadora d'interiors; el daltabaix de l'article polèmic; la publicació de la seva novel·la «Les bruixes» i les pressions editorials perquè es disculpi d'allò que ha escrit sobre els jueus.


En aquest context, el moll de l'os de l'obra de Mark Rosenblatt s'estructura en dues parts —en total dues hores i quart més un entreacte— i que acaba convertint-se, sobretot, en un tête-à-tête entre Roald Dahl i la cap de vendes de l'editorial nord-americana d'origen jueu i practicant, Jessie Stone    —un personatge de ficció que fa de contrapunt a l'argumentació de Roald Dahl.


Que enmig del discurs s'hi senti parlar de Quentin Blake (Sidcup, Regne Unit, 1932), lil·lustrador de la majoria dels llibres de Roald Dahl, que es facin referències a «Charlie i la fàbrica de xocolata», «Els Culdolla», «El gran gegant amic», «James i el préssec gegant» o «Les bruixes», tot obres conegudes pels lectors i, si no, per les que han tingut adaptació cinematogràfica, ajuda a empatitzar l'auditori amb el personatge.


Però el que realment agafa força és el pes del debat i la confrontació que Roald Dahl —la consciència del món ni que sigui en veu baixa— fa amb la jueva nord-americana Jessie Stone sobre el que ell pensa d'Israel i del silenci dels jueus sobre el que fan. Ajuda, esclar, la versió catalana de Joan Sellent, que juga sempre amb el valor de l'estàndard i el col·loquial —malgrat que sorprèn la tirada d'alguns antipàtics “putos” en una ambientació dels anys vuitanta— i la direcció de Josep Maria Mestres, que treu molt de profit d'una ambientació rònega i en construcció, però com que és escenogràfica no exigeix casc de protecció.


L'actor Josep Maria Pou fa un Roald Dahl molt creïble —no només per l'alçada— sinó per la gestualitat, les expressions sense fre i sense pèls a la llengua i, en el fons, per l'aura de sinceritat que imprimeix en el personatge. Aquells que tenien Roald Dahl com a mite i se l'imaginaven més afable, que s'abstinguin de veure l'obra.


En aquesta ocasió el seu espàrring principal és l'actriu Clàudia Benito, en el personatge de ficció de Jessica Stone, amb una interpretació que rellueix sense cap trencadís i que esclata en un minimonòleg brillantíssim quan rebat algunes de les afirmacions de Roald Dahl en el seu article. Amunt i amunt, com aquella formiga que vol vèncer el gegant.


Quan una obra té una pujada com aquesta, abans de l'entreacte, s'espera que, a la tornada, el to encara s'elevarà més. Però no, això no és el que passa amb Gegant sinó que la segona part —més planera— es limita a mantenir la incògnita sobre quina serà la reacció de l'escriptor Roald Dahl davant la polèmica i les amenaces que ha rebut: ¿Demanarà públicament disculpes pel que ha escrit? ¿Es retractarà d'alguna de les seves invectives? ¿Farà un comunicat per apaivagar els que potser ja volen boicotejar la seva obra?


I enmig d'aquesta incògnita —el desenllaç de la qual em guardaré prou de desvelar i que els espectadors tenen la garantia que coneixeran abans del fosc final—, la tornada de la segona part serveix per confrontar Roald Dahl, el gegant, amb les persones més senzilles que té al seu voltant: el jardiner, Wally Saunders (que interpreta l'actor Jep Barceló), i la serventa, Hallie (que interpreta l'actriu Aida Llop).


Són dos personatges secundaris, però que acaben influint més en la decisió final que no pas els que haurien d'aconsellar-lo o s'hauria d'escoltar: l'editor Tom Maschler (que recupera novament l'actor Pep Planas a l'escenari després del seu matx amb Josep Maria Flotats a «La disputa. Voltaire-Rousseau», al mateix escenari) i la dissenyora i amant Felicity Crossland (l'actriu Victòria Pagès), els dos, per qüestions de guió, més discrets del que es podria esperar, malgrat que són també el contrapès a una reflexió sobre si cal separar l'obra del personatge o si l'onada de censura moderna té alguna justificació davant d'una obra tan gegantina com la de Roald Dahl.
Andreu Sotorra. Clip de Teatre, 10 juliol 2025
L'enverinada dialèctica de les bruixes


Increïble, però cert, i gairebé inaudit als nostres escenaris: no han passat ni deu mesos entre l’estrena al prestigiós Royal Court londinenc d’aquesta sensacional primera obra teatral (un debut gegantesc, si em permeteu la broma fàcil) de Mark Rosenblatt i la seva arribada al no menys prestigiós i molt nostrat Teatre Romea. El  català esdevé així alhora  la segona llengua d’un text que, des de aquella estrena el setembre de 2024, s’ha convertit ja en l’obra més aclamada i premiada del més recent teatre britànic; ara mateix segueix representant-se amb èxit aclaparador al Harold Pinter Theatre. Una obra que  sembla tenir ja assegurada el seu salt a Broadway;  això si l’administració Trump no comença a posar-li aranzels teatrals impossibles per tal de boicotejar-la. I una obra  que ve a connectar de forma ben punyent amb una tremendament  dolorosa actualitat que, de forma també ben  lamentable, porta dècades sent massa actual.


Cal doncs en primer lloc felicitar-se per la celeritat d’aquesta arribada i agrair-la a qui l’ha fet possible. De la mateixa manera que fa uns pocs mesos calia felicitar-se i sentir agraïment per l’estrena al Lliure de L’herència, un altre títol imprescindible de la dramatúrgia anglosaxona contemporània la direcció del qual, per cert, casualment i potser significativament, va recaure en el mateix Josep Maria Mestres que ara dirigeix amb talentosa i mil·limètrica precisió aquesta magnífica i tensa trobada a la casa en obres de Roald  Dahl.


Doncs ja  que hem entrat a la casa de Dahl i ens hi passarem les properes gairebé tres hores de fascinant representació, fem-li un cop d’ull a un espai recreat amb naturalista habilitat per Sebastià Brosa. En aquesta casa de camp coneguda com Gypsy House que a l’escenari se’ns presenta plena de plàstics, bastides i sorolls perquè es troba en procés de reforma total, hi resideix l’autor de Matilda, James i el préssec gegant o Charlie i la fàbrica de xocolata des del 1954; des que la va comprar fa a la vora tres dècades (l’acció de l’obra se situa un dia d’estiu del 1983) amb la seva dona, la cèlebre actriu Patricia Neal. I aquí, aquest  gegant literari dotat també de gegantesca estatura física ha viscut algunes de les  seves més doloroses tragèdies.


D’una banda, la mort als set anys de la seva filla Olivia per culpa d’una encefalitis. Una  mort que va fer que Dalh es tanqués més que mai i en companyia de la depressió a la cabana en la qual acostumava a escriure tots  els seus llibres. I  d’altra banda,  aquí va ser també on Dalh va ajudar la Patricia a superar les molt greus seqüeles dels tres aneurismes cerebrals que va patir i que la van deixar en un estat gairebé vegetatiu durant molt de temps. Val a dir que aquesta és una informació addicional que passa un xic  de puntetes pel text. Però que al llarg de l’espectacle agafa alhora una significativa funció complementària que li dóna encara més sentit a les reaccions i accions de Dahl. Un Dahl que, tot escrivint l’incendiària crítica d’un llibre, ha deixat ben clara (massa clara?) la seva postura sobre l’estat d’Israel i sobre la genocida forma amb la qual  s’ha comportat tot envaint el Líban.


S’ha convertit Dahl (¿potser ja ho era?) en un radical antisemita? Pitjor encara: ha derivat tot plegat en fer d’ell un enemic del poble jueu en el seu conjunt? Malgrat que les imatges obtingudes al Líban resulten d’una crueltat extrema, justifica aquest brutal comportament de l’exercit israelià uns comentaris com els que ha deixat anar l’autor sense cap mena d’autocensura  en la seva recessió d’un llibre que mostrava el salvatge resultat de l’ofensiva?


Per deixar-ho del tot clar, cal dir que Rosenblatt va acabar d’escriure la seva obra un mes abans del 7 d’octubre del 2023. Però establir paral·lelismes, resulta del tot inevitable. I encara ve a empitjorar les coses perquè assenyala unes nefastes constants en determinades pautes de comportament. Malgrat tot, ¿no haurà traspassat Dahl una línia vermella intolerable que oblida de forma no menys intolerable el patiment d’un poble sempre perseguit el qual, feia no res, s’havia convertit en víctima de la més intolerable barbaritat practicada al llarg del segle XX, del més inversemblant holocaust de la història de la humanitat?


I ara, mirem-ho tot des d’una altra perspectiva, diguem que més comercial. I preguntem-nos, com ho fan les editorials que publiquen els seus llibres, de quina manera aquestes opinions i les contundents respostes que ja han començat  a rebre, poden fer caure en picat les vendes d’uns volums que són devorats amb ànsia per infants i no tan infants d’arreu el món. ¿No seria oportú oferir a temps una disculpa capaç de desactivar les repercussions a les quals poden donar peu les paraules de l’autor? Més encara si tenim en compte que aquest es troba a punt de publicar un nou llibre titulat The Witches.


Aquest és el paisatge dramatúrgic en el qual Rosenblatt situa la trobada fictícia que ha imaginat tot partint d’unes paraules (les que va deixar dites Dahl) i uns fets (la reacció  de visceral rebuig que aquestes paraules van provocar en determinats sectors de la societat) ben reals. Però alhora, barrejant personatges també reals com ara la Felicity (Victòria Pagès), la futura segona esposa de Dahl i  amant seva des de feia onze anys,  o en Tom Maschler (Pep Planas), el seu bon amic i editor anglès, amb un d’inventat que porta el nom de Jessie Stone. Ella és la dona (tan jueva com el mateix Tom, però situada en un nivell ben diferent pel que fa a la seva posició envers l’estat d’Israel) que l’agencia nord-americana que gestiona les publicacions de Dahl ha enviat cap a Anglaterra per a que actuï com a mediadora. I serà precisament el posicionament adoptat per la Jessie el que faci que la reunió acabi prenent una incandescent deriva.


Rosenblatt inicia la seva obra justament quan Dahl es troba revisant les il·lustracions que Quentin Blake ha creat per a The Witches, un llibre que d’altra banda no va estar tampoc exempt de polèmica, tant pel fet que en ell les bruixes es presenten sota una aparença diguem-ne que molt quotidianament normalitzada, com per l’extrema crueltat de la qual són objecte les criatures convertides en víctimes seves. Val a dir que Dahl havia patit aquesta mateixa crueltat als internats en els quals havia passat part de la seva infància. I que els seus contes en van sempre plens, de de nens i nenes sovint solitaris, condemnats a rebre pals físics i emocionals per bona part dels adults que son al seu voltant.


I mentre revisa els dibuixos de Blake (amb qui Dahl va mantenir durant força temps una relació ben complicada, fins que una visita a Gypsy House va fer néixer l’amistat), la gestualitat neguitosa i burleta i les mirades de Josep Maria Pou ja ens van advertint que som davant una portentosa interpretació enfrontada a un ben difícil repte. I és que amb una personalitat com la de Dahl, no caben ni les  sortides fàcils ni els comportaments unívocs.


Dahl és un imponent gegant ferit el cos del qual pateix constants dolors però no perd mai la mena d’envergadura que imposa respecte a tothom qui és a prop seu. Però és alhora (i més d’un cop ha de sentir com el defineixen així) una criatura sovint tan plena de pors com els personatges que ha creat i sovint també capaç d’encobrir aquestes pors darrera una expressió ben enrabiada. Intel·ligent, reflexiu, burleta, prepotent, impulsiu, intolerant, ple de compassió i humanitat, ple de rancor, ple de raó, gens raonable segons com vagin les coses, fort, feble, irònic fins el sarcasme. Totalment lúcid. Completament susceptible de perdre la lucidesa en un moment d’irritada bogeria.


La interpretació de Pou s’obre com un ventall per tal de donar cabuda a totes aquestes complexitats. Per tal de construir escènicament un personatge amb el posicionament del qual sovint resulta difícil no estar d’acord, però amb les formes del qual pots estar de vegades totalment en desacord. En qualsevol cas, seria injust no deixar constància que l’escriptura de Rosenblatt té tanta cura de la resta de personatges que l’acompanyen com del gran protagonista del text. Quelcom que es fa del tot notori en el cas de la Jessie, estupendament defensada per una Clàudia Benito que es fa seu el rotund monòleg del final del primer acte amb tanta força, que fins i tot Dahl es queda davant d’ella sense paraules. L’autor li té reservat també un gran paper a Tom Maschler de Pep Planas, un actor que després d’haver sabut donar-li la rèplica al Voltaire de Flotats, demostra de nou aquí anar sobrat de fusta per enfrontar-se als més rotunds monstres escènics.


Això, mentre Victòria Pagès transmet amb mesurada delicadesa el difícil equilibri que ha de mantenir la Felicity al bell mig d’un combat dialèctic sempre situat al llindar de perdre les bones formes dialèctiques. Però és que l’autor, que abans de posar-se a escriure acumulava ja una llarga experiència com a director, i que de tant dirigir a altres mestres ha sabut com construir una dramatúrgia magistral, no descuida tampoc les persones que estan al servei de la casa. I reserva al vell jardiner (Jep Barceló) i a la jove cuinera (Aida Llop) uns moments de lluïment que resulten alhora ben reveladors de les decisions que està prenent Dahl.


Tot plegat fa d’aquest Gegant una mostra modèlica d’aquell gran teatre de text que, per cert, abunda força en l’escena anglosaxona. Un teatre de text que mesura el relleu que li correspon a cada personatge per tal que cap d’ells resti a l’ombra i tots ells facin ben visible el sentit que té la seva presencia en el conjunt de l’obra. Que equilibra, com passa en aquest cas, l’acció dramàtica amb les ràfegues d’humor. Que obre debat i mostra conflicte polític sense caure mai en la demagògia, prenent posicions però no ridiculitzant mai la posició de l’altre quan aquesta està sòlidament argumentada. Que convida al debat de debò i s’oblida de la consigna. L’arribada d’aquest gegant i el ritme precís que Mestres sap imprimir a cadascuna de les seves passes té molt d’esdeveniment escènic.

Ramon Oliver, Recomana, 10 juliol 2025

«Gegant», un esplèndid apunt biogràfic amb venjança


L’inacabable conflicte entre Israel i Palestina és una qüestió espinosa en què són pocs els que diuen el que pensen, com és palès actualment entre els pròcers europeus, llevat de Pedro Sánchez, incapaços no ja d’influir sinó ni tan sols de condemnar el genocidi que el govern de l’extremista Netanyahu practica a Gaza i Cisjordània. Silencis mortals entre el desig de pau impossible i la sang dels milers de palestins assassinats. Com bé saben, qualsevol crítica, aquesta també, a les accions del govern israelià és considerada pel sionisme internacional com un acte d'antisemitisme.


És ben cert que l'antisemitisme treu la banya a l'Europa on grimpa l'extrema dreta, com assenyala l’autor jueu d’aquesta interessant obra, el britànic Mark Rosenblatt. Gegant és una obra concebuda com un apunt biogràfic de l'escriptor Roald Dahl i del seu presumpte antisemitisme en la qual Josep Maria Pou fa bo el títol. És un gegant de la interpretació. No sabem com era Roald Dahl (1916-1990), però sabem com és el Roald Dahl de Pou segons el text de Rosenblatt que ha fet seu. Quina composició! I sí, Dahl és capritxós, inquisidor, desagradable, superb, intel·ligent i dialèctic. I antisemita, tot i que ell digués que era antiisraelià.


Rosenblatt aixeca una obra basada en fets reals i a partir de l'enrenou que va provocar la crítica literària que Dahl va fer el 1982 d’un llibre il·lustrat sobre la Guerra del Líban de l'escriptor de Newsweek Tony Clifton. Aquell escrit provoca la condemna i el possible xantatge del món jueu i alerta l'editorial d’un dels autors més venuts del moment sobre el perjudici econòmic que tot plegat podia comportar. L’editor europeu, Tom Maschler, busca la manera que Dahl, sense rectificar-ne l'opinió, creï un espai d’amabilitat, però l'editora nord-americana, Jessie Stone, que acaba d’arribar i que també és jueva, vol unes disculpes públiques. El conflicte està servit. Al llarg de poc més d’un àpat a la casa en construcció de Dahl s’oposen la seva intransigència en la denúncia dels crims de l'exèrcit israelià amb la mediació de Tom Maschler i la dura crítica de Stone amb què es clou el sensacional primer acte.


Dalh va morir sense rectificar. Els seus hereus ho farien anys més tard. Però és que més enllà que Dahl es passés algun poble quan va acusar els jueus de covards i va desitjar la desaparició d’Israel, el cert és que bona part de la seva crítica, el silenci dels habitants d’Israel, té una actualitat tremebunda. O és que no som davant un genocidi horrible? Mark Rosenblatt, l’autor de Gegant, vol despullar l’antisemitisme de Dahl obviant la sang vessada. I el final n’és un exemple palmari. Una petita gran venjança. Teló.


Anem a veure la funció perquè l’obra ho val i perquè en el recorregut fins a la condemna hi ha moments de gran teatre. El segon acte, en el qual se’ns acosta l’escriptor a través de la seva amant, el jardiner, la criada i l'amic Tom, es fa un xic feixuc, però sortosament hi és Josep Maria Pou, molt ben acompanyat per una captivadora Clàudia Benito que creix en cada paper, per un immens Pep Planas i per una molt eficaç Victòria Pagès sota la sempre exquisida direcció de Josep Maria Mestres. Val la pena que vagin al Romea.
Santi Fondevila, Ara, 11 juliol 2025
Una proposta teatral incommensurable, gegant, efectivament


Compleix les altes expectatives sobradament. Gegant és una proposta de teatre convencional que remou per uns personatges que juguen a dominar el discurs de l’altre, un joc d’escacs britànic que navega entre la formalitat i el despropòsit. L’obra aprofita un fet real per ficcionar el conflicte a escena. L’escriptor popular i venerat Roald Dahl pública una ressenya incendiària en contra d’Israel i els jueus per l’atac al Líban al 1983. El comentari guanya una dimensió desmesurada per la firma de l’autor. Escandalitza el poble israelià que es planteja boicotejar la sortida del seu nou llibre Les bruixes. La reunió pretén que l’autor es disculpi per la rotunditat i la generalització de les acusacions, extrem que Dahl, defensor dels indefensos com la canalla palestina, no considera necessari. Sota de la pugna sobre l’artista i la seva obra hi ha la reflexió de com, lluny de les opinions personals d’un malcarat Dahl, hi ha un contista sensible, original, compromès que edifica la ment dels infants.


Entre un autor de best-sellers infantil i juvenil, l’editor esmunyedís britànic i l’editora americana, que no cedeix a res que afecti la seva ideologia i als interessos econòmics de l’editorial, hi ha una conversa d’alta intensitat. El bàlsam de la nova dona de Roald Dahl, del jardiner i de la bondat de la serventa provaran de destensar el terratrèmol. La direcció de Josep Maria Mestres (L’herència), en una escenografia naturalista aconsegueix mesurar la magnitud de l’escàndol a partir de les mirades dels que no intervenen directament al duel dialèctic. Els actors estan amatents des dels seus personatges en el moment d’escolta i de reconèixer que els ànims s’escalfen i no es poden frenar, sense un tall brusc a la conversa explosiva, i que encara la pot fer dinamitar abans. Seguir les escoltes de les terceres persones (més enllà de l’antagònic a qui es refereix qui el parla) és una de les delícies del muntatge, sobretot a la primera part.


L’obra compta amb un repartiment potent. A part de Josep Maria Pou (Moby Dick), que commou com a escriptor que salta de la intimitat a l’estirabot i demostra tenir molta agilitat als seus 80 anys, Pep Planas (Voltaire/ Rousseau. La disputa) mostra una fleumàtica actitud per capejar el temporal d’un caràcter bipolar de l’autor. Clàudia Benito (Tots eren fills meus) guarda molts bons trumfos procurant convèncer i cap al final no perdre la dignitat encara que li pugui anar el lloc de feina. Victòria Pagès (que ja compartia escena amb Pou a El pare) és una assessora i amant a punt de casar-se amb un famós capriciós però encantador, per moments. Aida Llop (Amèrica) mostra els vessants més frescos, d’una ingènua bondat que potser, al final, acabarà esclatant per la cruel opinió del protagonista. Finalment, Jep Barceló és un jardiner company de guerra, que no qüestiona en res l’autor: Sap ser sensible per les pèrdues i es desentén de l’agror perquè només li preocupa l’estat del jardí.


Potser l’única pega que es pot criticar al text de Mark Rosenblat, en un muntatge molt ben plantejat i resolt és que la millor esgrima es troba al final del primer acte. I que, en el segon, hi ha la intriga per saber com es resoldrà el conflicte i alguns instants sensible, de llepar-se les ferides. El director anglès, reconvertit a dramaturg, celebra la posada en escena al Romea, la primera producció que no es fa en llengua anglesa. De fet, la primera producció que havia sortit de Londres, des de la seva estrena, a la tardor passada. Josep Maria Pou perseguia Gegant, des que en va tenir coneixement de la intenció del muntatge. L’obra, que s’ha estrenat fa pocs mesos a Londres, ja té una producció en català a Barcelona. El text del director (que debuta d’autor)… és el primer cop que prova la reacció del públic amb un espectacle que no es representa en anglès. La dramatúrgia contemporània catalana està de moda a Europa. Però això no impedeix que les productores catalanes deixin d’estar amatents a les novetats a la cartellera europea.

Jordi Bordes, Recomana, 12 juliol 2025

Regal


És conegut (i envejable) el costum de Josep Maria Pou de viatjar cada mes d'agost a Londres o Nova York per veure teatre. Fa menys d'un any va intuir que l'òpera prima del guionista anglès Marc Rosenblatt, Giant (Gegant), li interessaria i va confirmar la seva sospita poc després, quan va veure la funció al Royal Court londinenc. Allà mateix va decidir que l'obra s'havia de veure a Barcelona i també que ell encarnaria el personate principal, el famós escriptor per a nens Roald Dahl, immers en l'episodi més polèmic de la seva vida. I vet aquí que, a penes uns mesos després de la seva estrena al West End, tenim Roald Dahl revivint cada nit al Romea en la pell de Pou.


L'acció de Giant se situa l'any 1983, després que Dahl publiqués una polèmica ressenya literària plena d'opinions contundents contra els jueus, que va causar irritació en el món anglosaxó i molt més enllà, tot i que la seva repercussió en el nostre país fos més que discreta. Allà hi ha el dolorós conflicte entre àrabs i jueus, tan actual com si acabés de sortir d'un dels informatius del dia. També les postures dels diferents personatges, reconeixibles, sí, però més civilitzades del que el món sol oferir.


Dahl és una altra cosa, ésclar, això ja ho sabíem. Home inclassificable, llenguallarg, apassionat, fins i tot temerari, l'autor d'obres tan memorables com Charlie i la fàbrica de xocolata o Matilda no va dubtar a expressar la seva opinió sobre un assumpte innominable, el mateix que quatre dècades més tard continua forçant els líders mundials a aquest equilibri dialèctic que sempre desemboca en l'ambigüitat. Dahl no sabia ser ambigu, ni tenia la menor intenció de ser-ho. Fins i tot quan va veure amenaçada la seva carrera, es va negar a retractar-se. Va morir sense fer-ho. Només els seus hereus van consentir a corregir-lo publicant la disculpa —¿una traïció? ¿un acte de cinisme?— que tants esperaven.


Quina meravella que un espectacle ens proposi reflexionar en lloc d'escapar-se de la realitat. Que convidi a debatre (impossible sortir del teatre sense fer-ho). Quin alleujament que ens tractin com a éssers intel·ligents, sense donar-nos-ho tot mastegat, sense mirar d'eliminar el que pugui molestar-nos. Està clar que una obra sobre Dahl havia de ser contestària, incorrecta, impertinent, fins i tot una mica insofrible en el seus postulars (com ho era el mateix autor). Quin gran tiberi per a la raó aquests personatges carregats d'arguments, que saben exposar amb educació i respecte. Pensin-ho: no només és un tiberi teatral. És un tiberi d'humanitat, de civisme.


Hi ha un moment en què Roald Dahl presenta a la seva cuinera Hallie (interpretada per Aida Llop) què n'opina de la qüestió candent que els ocupa tota l'estona. Com que la noia no respon, Dahl insisteix: «¿Compraries un alvocat si sabessis que és israelià?». ¿I nosaltres? És inevitable que la pregunta ens interpel·li. Que ens preguntem si compraríem aquest alvocat, per quin motiu. A la fi, la cuinera respon: «¿L'alvocat sap que és israelià?». Gràcies, senyor Pou per aquest regal.

Care Santos, El Periódico, 15 juliol 2025

Un gegant a escena


Gaudir d’un vell actor en plena forma és un dels plaers més grans que et pot oferir l’art dramàtic. Ahir vaig assistir a una funció normal de Gegant, al Romea. Josep Maria Pou hi encarna l’escriptor anglès Roald Dahl en un moment frontissa de la seva carrera, un d’aquells moments en què tot pot anar millor o a mal borràs en la vida d’un artista. Dahl està a punt de publicar la novel·la Les bruixes a l’editorial Jonathan Cape a Anglaterra i a Farrar, Strauss & Giroux a Nova York, però un article declaradament antisemita contra l’estat d’Israel que acaba de publicar a la premsa anglesa amenaça la sortida del llibre, que podria ser cancel·lat per llibreters i bibliotecaris, especialment als Estats Units.


L’obra transcorre al llarg d’un dia a l’estiu de 1983 a Gipsy House, la residència en obres de l’escriptor, que després de divorciar-se de Patricia Neal es disposa a viure obertament la seva relació amb Liccy Crosland, la seva ajudant, amb qui ha mantingut una relació secreta durant anys. Davant l’escàndol causat pel seu article antisemita, un Dahl de 67 anys rep la visita del seu editor anglès Tom Maschler (personatge real encarnat per un matisadíssim Pep Planas) i la directora comercial de l’editorial de Nova York, la jueva nord-americana Jessie Stone (un personatge de ficció interpretat per una encesa Clàudia Benito), que hi va enviada per Roger Strauss amb la finalitat de salvar els mobles.

L’angle d’aproximació del Tom i la Jessie, ambdós jueus, serà diferent, però l’objectiu compartit de tots dos serà convèncer Dahl perquè concedeixi una entrevista a la premsa on pugui matisar les seves invectives antisemites i fins i tot demanar disculpes per les seves afirmacions. El dramaturg Mark Rosenblatt es pot permetre d’introduir dos personatges subalterns d’una gran eficàcia: la prudent minyona, Hallie (una Aida Llop en estat de gràcia), que es nega a prendre partit quan és interpel·lada pel mateix Dahl, i el Wally Saunders (un solventíssim Jep Barceló), jardiner fidel que reforça l’autoestima de l’escriptor amb una veneració acrítica. Dahl, que no dubta mai davant de la seva dona o dels editors, és capaç de mostrar la seva vulnerabilitat davant d’aquests subalterns, com es refiés més de la gent senzilla que no pas d’aquells que tenen un conflicte d’interès.


Gegant pertany la tradició d’un teatre propi d’un país democràtic i ric, en què no s’escatimen personatges si han de complir una funció dins un joc de tensions i contrapesos que facin més rica i polièdrica la qüestió abordada, que en aquest cas és la dificultat de distingir entre l’estat d’Israel i la condició jueva, dues coses diferents que sovint es confonen i es barregen amb discursos d’odi. Gegant ens interpel·la a tots en un moment geopolític crític que ha destapat totes les hipocresies del vell continent. Rosenblatt explicava en aquesta magnífica entrevista de Laura Serra a l’ARA que el Royal Court de Londres va acceptar produir l’obra el 5 d’octubre del 2023, dos dies abans dels atacs de Hamàs. “La por era que el teatre pensés que potser era massa polèmica, però la van mantenir. L’estrena va ser el 26 de setembre del 2024, exactament quan Israel va entrar al Líban [l’obra parla de la Guerra del Líban del 1982, quan hi va haver les matances de Sabra i Shatila]. A la preestrena estàvem preocupats per si hi havia protestes, però va passar el contrari. L’obra intenta presentar de forma equilibrada i amb força arguments de diferents bandes, així que, sigui quin sigui el teu punt de vista, hi apareix. La gent no se sent agredida; pots sentir incomoditat però estàs inclòs en el debat”, explica l’autor.


He vist Gegant des de la darrera fila de platea del Romea. Vaig demanar les entrades molt tard i el teatre ja era ple de fidels que havien anat a veure Josep Maria Pou. Segurament m’he perdut alguns gestos, però veure aquesta obra des d’una certa distància m’ha ajudat a entendre l’equilibri de pesos i contrapesos afectius, ideològics i mercantils que sostenen l’entramat de relacions que s’hi despleguen.


Gegant no es limita a parlar del conflicte entre Israel i Palestina, sinó que parla sobretot de relacions humanes. Així l’editor Tom Maschler ha de defensar la possibilitat de ser jueu i anglès a la vegada i ha de sospesar els límits de la seva amistat amb Dahl, que es barreja amb interessos mercantils i el porta a una submissió que ratlla la pèrdua de la seva pròpia dignitat. Jessie Stone haurà d’aprendre a separar l’autor de l’obra, un Dahl que admira i adora fins al punt de demanar-li que li dediqui un exemplar per al seu fill. I Liccy, una esplèndida Victòria Pagès, haurà d’equilibrar el seu instint de protecció envers una persona que estima amb la necessitat de protegir-se ella mateixa dels danys col·laterals que comporta viure amb un home que s’enfronta al conflicte escudant-se en una passivitat agressiva. És tal el desmenjament de Dahl que l’únic sí que pronuncia en tota l’obra, just en la darrera rèplica, és d’una passivitat que posa els pèls de punta.


Aquest Gegant que teniu al Romea és la primera producció d’aquesta obra fora d’Anglaterra i ho té tot per ser un dels èxits d’aquest Grec. Amb una magnífica traducció de Joan Sellent, impecable en tots els registres, una direcció pulcra de Josep Maria Mestres, és una oportunitat de veure un Josep M. Pou en plenes facultats, encarnant un personatge egòlatra i pervers però alhora d’una integritat incòlume i insubornable, que Rosenblatt, des de l’admiració i la incomoditat converteix en un retrat moral de gran altura. Una peça que ens demana prendre partit i que finalment ens obliga a entendre la complexitat del món en què vivim.

Bernat Puigtobella, Núvol, 16 juliol 2025

“Què en pensa d’Israel?” o El poder del llenguatge


No fa ni un any que Giant es va estrenar a Londres, concretament al Royal Court Theatre Downstairs. Era el mes de setembre. La protagonitzava John Lithgow (Winston Churchill a The crown) L’autor, Mark Rosenblatt, és la primera obra que escriu, fins ara era director d’escena. Aquest any ha rebut tres Premis Olivier, Millor obra de nova creació, Millor actor per John Lithgow, i dos Premis del Cercle de Crítics Millor obra nova i millor autor revelació. Un text de ficció, basat en fets reals, on el protagonista és Roald Dahl.


L’autor britànic, que és el tercer més llegit, després de Shakespeare i Dickens, a casa nostra ens ha arribat per terra, mar i aire, o millor dit, per llibres, pel·lícules i obres de teatre. La seva literatura podríem classificar-la com alta literatura, per la qualitat literària, i adreçada a infants i joves. És crua, directe i extremadament sincera amb la realitat, i sobretot, posa de manifest que hi ha adults indesitjables, i d’altres a qui hem d’escoltar.

En aquest text, el conflicte no és sobre les seves novel·les, sinó sobre el contingut d’una crítica literària feta per Dahl, on es posiciona clarament com a antisemita. La discussió que presenciem entre els seus editors (britànic i nord-americà) i ell, posa de manifest quan cal disculpar-se si el prestigi, la fama i les vendes estan en perill.

Amb una magnífica traducció de Joan Sallent, direcció de Josep Maria Mestres, els 6 actors són increïbles! Al capdavant Josep Maria Pou encarnant Roald Dahl, i amb ell, Victòria Pagès, Pep Planas, Aida Llop, Jep Barceló, i brillant Clàudia Benito, que després de Pou és qui té el paper més complicat i intens, podriem dir. Increïble la impertinència de Pou, la ironia, la fermesa i l’humor negre. Increïble la força de Clàudia Benito. Increïble el pragmatisme i presència de Victòria Pagès. Increïble la força i l’audàcia i estratègies de Pep Planes. Increïbles també Aida Llop i Jep Barceló, naturals, frescs i directes.


Un primer acte brutal amb un final excel·lent. El segon acte no és tan potent pel que fa a la dramatúrgia, però en cap moment perd l’interès, per què el contingut és absolutament necessari. En definitiva i en majúscules, una de les millors obres d’aquest Festival Grec 2025. Una d’aquelles que un cop vista cal reflexionar, debatre i compartir posicions. També ens permetrà recordar i situar aquells textos que ens han fet gaudir llegint-los, com Les bruixes, Matilda, Charlie i la fàbrica de xocolata o El meu amic Gegant, terme d’on extreu el títol.


I si hi ha algú gegant aquest és Josep Maria Pou, que amb la seva saviesa ha triat una gran obra, que tenim el privilegi de veure en català, primer idioma al qual es tradueix.

Carme Canet, Recomana, 17 juliol 2025

Roald Dahl contra l’estat d’Israel


Passa poquíssimes vegades que tinguem simultàniament en cartell un gran èxit al West End de Londres i la seva adaptació catalana a Barcelona. Gràcies a l’olfacte teatral de l’actor Josep Maria Pou, això és el que està succeint aquest mes de juliol. El guionista Mark Roseblatt va debutar l’any passat com a dramaturg amb Giant al Royal Court londinenc: el muntatge va obtenir tres premis Olivier i va fer el salt al circuit comercial. (Avís per a viatgers: serà al Harold Pinter fins al 2 d’agost). Si a Londres és John Lithgow qui es fica en la pell del protagonista, l’escriptor Roald Dahl, al Romea l’encarna Josep Maria Pou. La semblança de tots dos amb l’autor britànic és indubtable: alts, una mica malgirbats i amb una calba que els dona un aire de monjo franciscà. Josep Maria Mestres dirigeix la funció amb el seu ofici habitual, amb un repartiment molt solvent que es posa al servei d’un text intel·ligent i d’actualitat punyent.


Roald Dahl va ser acusat d’antisemitisme, el 1983, arran d’una ressenya en què atacava durament l’estat d’Israel, que en aquell moment estava en guerra amb el Líban. Giant es va estrenar l’any passat a Londres, justament quan Israel estava atacant el Líban... “History Repeating”, com cantaria Shirley Bassey. L’obra transcorre durant un dia d’estiu, en una casa en obres (escenografia de Sebastià Brosa), on l’escriptor rep la visita del seu agent i d’una representant de la seva editorial als Estats Units. Els temes que planteja el text no poden ser més candents: l’amenaça de la cancel·lació, la possibilitat del perdó i la separació entre l’artista i l’obra. Josep Maria Pou està molt acostumat a interpretar papers de vell rondinaire encantador, homes intel·ligents i amb múltiples contradiccions. Aquí ens torna a demostrar que està en plena forma, als seus vuitanta anys, i que té corda per estona.


Al voltant de la figura de Roald Dahl, l’autor que ha fet felices diverses generacions de nens, orbita la seva parella Felicity Crosland, una eficaç Victòria Pagès que encarna aquesta gran dona que el tòpic afirma que hi ha darrere de cada gran home: afectuosa i crítica a la vegada. Pep Planas és Tom Maschler, l’editor, un englishman elegant i despreocupat, molt aficionat al tennis, per a qui la condició de jueu no és res més que un record d’infància.

A Clàudia Benito li toca el paper de Jessie Stone, la nord-americana que el 1983 ja prediu la cultura de la cancel·lació: els llibreters i les bibliotecàries aprecien Roald Dahl, però tenen un poder que no s’ha de subestimar. Ella i Pou tenen una de les millors escenes de la funció, quan comparteixen les seves històries de vida.

Aquest és, precisament, un dels encerts més destacats de Rosenblatt: en una època en què tot ha de ser blanc o negre, estem davant d’una obra de grisos. Pel que fa al servei domèstic de la casa, una encantadora Aida Llop interpreta Hallie, la cuinera somrient, mentre que Jep Barceló és Wally, jardiner i confident de l’escriptor. Tots dos estan fantàstics, i serveixen de contrapès a un home acostumat a viure entre editors i aduladors: Dahl hi recorre quan vol escoltar una mica de veritat.


Gegant (amb una excel·lent traducció al català de Joan Sellent) és un muntatge amb tots els números per convertir-se en un èxit. Se’n pot criticar la durada excessiva, però ja se sap: els teatres anglesos han de vendre cerveses a l’entreacte, i l’elevadíssim cost de les entrades s’ha de justificar amb més minuts de funció. A Barcelona podeu veure l’obra per un preu molt més raonable.

Oriol Puig Taulé, Quadern El País, 21 juliol 2025
Juicio y condena de un gigante


Algo se empeña en arrastrar a Roald Dahl al centro de la controversia 35 años después de su muerte. Sus libros más famosos —Charlie y la fábrica de chocolate, Matilda– han sido “reacondicionados” para eliminar referencias al peso, la raza o la salud mental. Así mismo, su enérgica denuncia de las violaciones de derechos humanos del estado de Israel también ha sido objeto de escarnio público. Sobre este posicionamiento pivota Gegant, obra que salta del West End al Romea en menos de un año remolcando todo su polémico planteamiento.


Josep Maria Pou tiene un afinado olfato para detectar en Londres espectáculos que se le ajustan como un guante: argumentos comprometidos y papeles exigentes a la altura de su demostrado carisma como actor. Su dibujo de Dahl proyecta una rica paleta de registros que brillan entre la ironía y el sarcasmo, y se intensifican en los conatos de ira de un personaje complejísimo, volcánico. El montaje retrata al escritor en un momento delicado: mayor, enfermo, recién separado, con su casa y su vida en obras (metáfora que subraya la escenografía de Sebastià Brosa). Sus editores quieren que se retracte de un artículo en que denuncia las atrocidades del ejército israelí en el Líbano en 1982, que podrían ser las de Gaza hoy, claro. Todo resulta muy oportuno.


Precisa en los detalles, matizada, la dirección de Josep Maria Mestres hace galopar el ritmo de una función parsimoniosa que se desarrolla en tiempo real sin más pausa argumental que un entreacto. El in crescendo interpretativo, muy bien articulado, tiene su clímax en las discusiones entre el escritor y la enviada de la editorial estadounidense, fan de sus libros, pero también judía indignada por sus opiniones. Clàudia Benito y Pep Planas están impecables desde la difícil contención de los editores, encajan provocaciones mientras deben guardar la compostura por el bien del negocio. Árbitro del combate, Victòria Pagès matiza con inteligencia a la pareja de Dahl y salva al personaje del desdén.


En su primera pieza estrenada, Mark Rosenblatt arranca con voluntad de diálogo, dejando espacio para que las contradicciones respiren y se confronten. No obstante, en el tramo final se desvela su verdadera intención: convertir el antisemitismo documentado de Dahl en una coartada para deslegitimar sus opiniones —y por ende los argumentos— que denuncian las políticas genocidas del estado de Israel. Lo que parecía un debate sobre los límites entre autor y obra termina decantándose por una venganza teatral que desactiva la complejidad del personaje. Así, el conflicto dramático cuidadosamente construido se sacrifica en favor de una conclusión reduccionista y tendenciosa.
Manuel Pérez Muñoz, El Periódico, 21 juliol 2025
Com cau un gegant


Giant és el debut de Mark Rosenblatt. Es va estrenar el 2024 a Londres i va arrasar en tots els premis. Res estrany per a un text en què conviuen la polèmica dialèctica amb la solidesa clàssica del “drama de saló”. El protagonista és Roald Dahl, el cèlebre autor de literatura infantil. El 1983 és al cim, a punt de publicar Les bruixes i a l’ull de l’huracà per una ressenya per a un llibre fotogràfic (God cries) que documenta l’horror dels atacs israelians sobre el Líban. Us sona?


Dahl va donar curs als seus prejudicis amb un article obertament antisionista. Per curtcircuitar les conseqüències negatives es convoca un gabinet de crisi a casa seva, en obres. Hi participen l’editor anglès (Pep Planas), una enviada de l’editorial nord-americana (Clàudia Benito), tots dos jueus; la seva amant i futura segona dona (Victòria Pagès), i la cuinera (Aida Llop) i el jardiner (Jep Barceló).

El retrat que fa Rosenblatt de Dahl és fidel al que va dir el periodista Michael Coren quan el va entrevistar el 1983 per al New Statesman: “Dahl és educat, simpàtic, grotesc i intolerant”. Giant no és només una obra sobre el seu antisemitisme, també sobre el seu classisme, misogínia i abús de superioritat intel·lectual. Un nen maleducat en un cos gegant”.

Mestres dirigeix aquesta funció sobre la caiguda d’un gegant —no sense un cert plaer per part de l’autor— com si fos al West End. Abans que res, que brilli el repartiment i sobretot el seu protagonista. Si al Harold Pinter llueix John Lithgow, al Romea brilla Pou. El paper sembla escrit per a ell i els seus talents. Fúria capritxosa, mirada i escolta atenta, enginy seductor i condescendent, fragilitat física i totes les capes d’un personatge que es diverteix amb l’enfrontament i que en els minuts finals se suïcida moralment davant del públic.

Davant seu, un conciliàbul per aconseguir una disculpa pública. Un repartiment a l’altura de la controvèrsia dramàtica: Pagès i Planas, conciliadors sacrificats a l’amistat; Llop i Barceló, personatges inevitables en aquell joc de classes de la ficció britànica. I destacada, Benito. Ella representa tot allò que Dahl denigra i domina amb la seva presència física i crueltat emocional i intel·lectual: dona i jueva.

Benito accepta la confrontació amb la seguretat moral del Nou Món. Ferma i reptadora fins que la resolució dramàtica exigeix el mutis. Una feina de gran actriu, en especial quan el seu cos i mirada es tensen en silenci com una columna de sal davant l’envestida de la fúria del geni.

Juan Carlos Olivares, La Vanguardia, 23 juliol 2025

L’antisionisme de Roald Dahl a escena

Josep Maria Pou interpreta l’exitós escriptor britànic Roald Dahl (1916-1990), figura real i alhora personatge de Gegant, l’obra amb què el director britànic Mark Rosenblatt s’estrena com a dramaturg. Giant, que es va estrenar al Royal Court Theatre el setembre de 2024 amb gran èxit de crítica i públic, es pot veure ara mateix, coincidint amb l’època de funcions al Romea, al Harold Pinter Theatre del West End, amb John Lithgow en el paper protagonista. Aquí la podeu gaudir en l’excel·lent traducció que n’ha fet Joan Sellent.


Josep Maria Mestres dirigeix un muntatge precís amb interpretacions excelses i una poderosa escenografia de Sebastià Brosa. L’obra dramatitza un moment de canvi en la vida de Dahl: l’imagina un dia d’estiu de 1983 a la Gipsy House, la casa en obres on s’acaba d’instal·lar amb Liccy Crosland                 —esplèndida Victòria Pagès—, amb qui s’ha anat a viure després de separar-se de la seva esposa. Del tot aliè a la polèmica que ha desencadenat una incontinent ressenya seva, l’escriptor es troba repassant proves del llibre que està a punt de publicar, Les bruixes.


El punt de partida del conflicte és un article que va escriure a Literary Review sobre el llibre fotogràfic God Cried, de Tony Clifton: en ressenyar l’obra, que documentava el setge de Beirut durant la guerra del Líban de 1982, Dahl va arribar a exigir la destrucció de l’Estat d’Israel. Les seves paraules es van reproduir en nombroses publicacions i li van valer l’acusació d’odi racial. Rosenblatt va escriure aquesta obra teatral abans que Hamàs fes la incursió armada al sud d’Israel, però l’estrena al Royal Court —el 26 de setembre de 2024— va tenir lloc quan Israel estava atacant el Líban. Sense ser oportunista, l’obra resulta de candent actualitat. El debat sobre el conflicte interpel·la el públic d’avui: si aïllem el factor presumptament antisemita, la denúncia del genocidi del poble palestí —58.000 palestins han estat assassinats des de l’octubre de 2023— continua sent enormement vigent.


Josep Maria Pou mostra a la perfecció el caràcter voluble i irascible d’un escriptor massa enamorat del seu enginy i poc disposat a escoltar les raons dels seus interlocutors. A casa de Dahl es troben ell, la seva actual parella i l’editor Tom Maschler —afinat, impecable Pep Planas—, que intentarà, si no que es disculpi, sí que suavitzi la seva posició pública. Conscient que l’autor és incontrolable —“una mina explosiva per a incauts”—, no va directe al gra. Elegant i aparentment impertorbable, flegmàtic però càlid a la seva manera, l’editor anglès intenta evitar la caiguda —i no només per motius comercials— del seu gegant literari preferit, de qui n’admira el talent, la versatilitat i el caràcter —temeràriament— insubornable. Això no l’eximeix de rebre provocacions en forma d’humiliants epítets —“llepaculs oficial del regne”, “jueu submís”— i circumloquis més elaborats que ell encaixa sofert, intentant relativitzar-ho.


A la trobada acudeix també la directora de vendes de l’editorial de Nova York, Jessie Stone —personatge fictici interpretat amb fermesa per Clàudia Benito—, que ha travessat l’Atlàntic per demanar al seu autor estrella una rectificació. Tot i professar una sincera admiració per la literatura de Dahl        —“poder treballar en el seu nou llibre és un honor”, l’ensabona—, posa per davant la seva missió de garantir que els llibres de l’escriptor es trobin arreu, cosa que no està gens clara: hi ha indicis per pensar en un possible boicot per part de biblioteques i llibreries als Estats Units, arran del seu posicionament obertament antisionista. La problemàtica que exposa ve a anticipar la cultura de la cancel·lació que, en el cas de Dahl, es faria efectiva molt més tard, després de mort, i per altres motius: el febrer de 2023 l’editorial Puffin va anunciar que eliminaria de les obres de Roald Dahl alguns elements que resultaven ofensius o políticament incorrectes.


Impacient i invasiu, el personatge interpretat per Pou corregeix i menysté els altres, sense permetre que desenvolupin uns arguments que ell s’afanya a banalitzar, capgirar i ridiculitzar. Fa bromes sobre “l’adrenalina de la batalla”, però no cedeix. Tot i trobar-se acorralat per la premsa —o no se n’adona o li és igual—, no està disposat a retractar-se: “no a la genuflexió tàctica” ni a la “moneda devaluada” de les disculpes. Està dominat pel seu propi caràcter, insofriblement capriciós, prepotent i burleta, i no calibra bé les conseqüències de les seves paraules. En una entrevista a The New Statement no només no esmenarà les seves declaracions anteriors sinó que dirà unes quantes barbaritats més, fent —ara sí— explícit el seu prejudici antisemita.


Liccy, irònica i comprensiva, ja està feta als seus rampells, i és experta a treure ferro de qualsevol situació; tot i això, tem patir danys colaterals. L’escriptor busca, com si fossin un bàlsam, les reaccions complaents dels seus treballadors domèstics. Però si el jardiner (Jep Barceló) li dona la raó sense pensar-s’hi gaire —comparteixen generació i condició d’excombatents—, la jove cuinera (Aida Llop) es nega a pronunciar-se. La sobretaula acaba sent un suplici per a l’enviada de l’editorial novaiorquesa, que és jueva i se sent profundament ferida per uns atacs que es veu obligada a contestar. Ara bé, tot i considerar-lo “una criatura bel·ligerant i desagradable [...] un nen aviciat vestit de gegant”, és capaç de separar l’autor de l’obra i continuar valorant el seu llegat literari.

Tot i que Rosenblatt construeix la peça de manera que l’antisemitisme de Dahl —inferit a partir d’unes matusseres i provocadores declaracions— sigui l’últim que recordem, la veritat és que l’escriptor retratat aporta dades i evidències irrebatibles a l’hora de condemnar els atacs d’Israel al Líban el 1982. El perden, això sí, les formes i determinades fixacions qualificables de racistes i misògines. Josep Maria Pou mostra a la perfecció el caràcter voluble, irascible i inquisitorial d’un home massa enamorat del seu enginy i poc disposat a escoltar les raons dels seus interlocutors. L’elenc el secunda de meravella, i tots plegats ens ofereixen moments de gran teatre.

Ana Prieto Nadal, El Nacional, 29 juliol 2025

